《和范公授》
宋代·胡宏

贫病离居莫厌侵，满床黄卷静披寻。
情通不碍天机妙，行到方知学海深。
宇宙一身虽小小，乾坤万象总森森。
分明此意人难会，长望青衿肯嗣音。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。